
Comunicat de presă

15 septembrie 2026
ICR Londra la Open House Festival 2026: între patrimoniu și creație contemporană
Institutul Cultural Român de la Londra participă și în acest an la Open House Festival din capitala Marii Britanii, în perioada 18-20 septembrie 2026, cu un program care reunește o expoziție de design vestimentar contemporan, un recital susținut de mezzosoprana Adriana Festeu, acompaniată la pian de Christopher White, și două expoziții fotografice documentare: una dedicată istoriei clădirii din 1 Belgrave Square și personalităților marcante care au locuit aici sau i-au trecut pragul, iar cea de-a doua, parcursului și performanțelor excepționale ale Nadiei Comăneci. Publicul este invitat, totodată, să descopere impresionantul sediu al Institutului, clădire de patrimoniu clasată Grade I, în contextul unuia dintre cele mai ample evenimente ale capitalei britanice dedicate arhitecturii, clădirilor și spațiilor urbane.

Expoziția de design vestimentar contemporan românesc „British Heritage Reinterpreted” aduce la Londra platforma Diplomacy in Fashion, inițiată la București. Creată de Lucie Portman, soția Excelenței Sale Giles Portman, Ambasadorul Regatului Unit în România, platforma promovează dialogul creativ dintre moda românească și cea britanică. Expoziția va reuni creațiile a peste 20 de designeri români, atât consacrați, cât și emergenți, alături de o selecție de designeri britanici, punând în valoare bogăția și diversitatea modei românești contemporane și dialogul acesteia cu estetica și designul britanic. Vor fi expuse lucrări semnate de AMALIN BY ANDREEA RAICU, ARTICLE TEN, AXENTE, CESARE SU MISURA, CORINA BOBOC ATELIER, DOINA LEVINTZA, DUALITAE, KATI SZALAI, LIZA PANAIT, LUP A TER, M.MARQUISE, MARGOT, MARIUS MUȘAT, MON BÉBÉ, MUSETTE, RIAMOR, SABINNE, UMBR/A CONCEPT, Vol, ZESTAL, alături de două branduri din Marea Britanie, Children of Earth Collective și ROSAMUND MUIR.

Expoziția fotografică documentară „Nadia Comăneci: Drumul către perfecțiune” ajunge la Londra în cadrul programului Institutului Cultural Român pentru Open House Festival 2026, marcând 50 de ani de la momentul în care gimnasta română a intrat în istorie, obținând primul 10 perfect din istoria gimnasticii olimpice. Această performanță extraordinară a schimbat pentru totdeauna acest sport și a transformat, aproape peste noapte, o sportivă de 14 ani într-un simbol mondial. Prezentată în aer liber, la sediul ICR Londra din 1 Belgrave Square, expoziția oferă miilor de vizitatori care explorează patrimoniul arhitectural și cultural al Londrei prilejul de a întâlni în spațiul public una dintre cele mai remarcabile povești ale României. Inaugurată cu ocazia Open House Festival, aceasta va putea fi vizitată până în primăvara anului 2027.

Expoziția de fotografie documentară „Auspicious Absents”, realizată de Institutul Cultural Român de la Londra în 2014, propune o incursiune vizuală și documentară în istoria clădirii din 1 Belgrave Square. Prin fotografii, materiale de arhivă și texte istorice, expoziția spune povestea sediului Institutului, a personalităților aristocrației britanice pentru care clădirea a fost construită inițial, precum și a personalităților române care au locuit aici sau au vizitat-o.

Unul dintre momentele de referință ale programului din acest an este recitalul vocal susținut de versatila mezzosoprană Adriana Festeu, acompaniată la pian de Christopher White. Inspirat de zicala românească „Trei lucruri nu le știe omul: clipa nașterii, clipa când adoarme și clipa morții”, recitalul explorează momentele de tranziție dintre starea de veghe și cea de inconștiență de-a lungul vieții unei femei. Programul traversează liber stiluri și perioade muzicale, folosind contrastele dintre acestea pentru a reflecta caracterul imprevizibil al experienței umane – de la intensitatea operei la intimitatea liedului. Genul muzical devine astfel parte integrantă a narațiunii, construind un parcurs sonor care evoluează în paralel cu cel dramatic, condus de text, și reflectă relația dintre experiența trăită și felul în care aceasta este percepută. Programul va reuni lucrări de: Amy Beach, Benjamin Britten, Cécile Chaminade, Felicia Donceanu, Antonín Dvořák, George Enescu, Reynaldo Hahn, Xavier Montsalvage, Wolfgang Amadeus Mozart, Sergei Rachmaninoff, Jean Sibelius, Sebastián Yradier.
Programul ICR Londra la Open House Festival
18 septembrie 2026
11:00–17:00
· Expoziția de design vestimentar contemporan românesc „British Heritage Reinterpreted”
· Expoziția de fotografie documentară „Auspicious Absents”
19 septembrie 2026
11:00–16:00
· Expoziția de design vestimentar contemporan românesc „British Heritage Reinterpreted”
· Expoziția de fotografie documentară „Auspicious Absents”
16:00–17:00
· Recital de muzică clasică susținut de mezzosoprana Adriana Festeu și pianistul Christopher White
20 septembrie 2026
11:00–16:00
· Expoziția de design vestimentar contemporan românesc „British Heritage Reinterpreted”
· Expoziția de fotografie documentară „Auspicious Absents”
Expoziție în aer liber, prezentată de-a lungul grilajului exterior din 1 Belgrave Square pe durata festivalului și disponibilă până în primăvara anului 2027: „Nadia Comăneci: Drumul către perfecțiune”
Prin caracterul său interdisciplinar, programul aduce împreună designul vestimentar contemporan, muzica, istoria unei clădiri emblematice și a personalităților care i-au marcat parcursul, alături de povestea uneia dintre cele mai extraordinare performanțe din istoria sportului românesc. Prezența unor artiști de prestigiu precum Adriana Festeu și Christopher White completează această întâlnire între creație contemporană, istorie și patrimoniu, în acord cu practicile culturale internaționale actuale.

Intrarea este liberă.

Open House Festival (cunoscut și ca Open House London) este un festival anual de arhitectură din Londra, organizat de organizația caritabilă Open City. Anual, în luna septembrie, sute de clădiri din toate cele 33 de cartiere ale orașului se deschid gratuit publicului: case private, clădiri istorice, sedii de instituții, spații de lucru, grădini și locuri care de obicei nu sunt accesibile. Include tururi ghidate, plimbări prin cartiere și evenimente conexe.

Contact: Biroul de Presă al ICR

031 71 00 606

